
REFERAT
Privind conferirea titlului de Cetăţean de Onoare al Municipiului Timişoara 
domnului Paul Eugen Banciu

Având în vedere solicitarea cu numarul SC2014-015551 din data 17.06.2014 din iniţiativa Filialei Timişoara a Uniunii Scriitorilor, a fost propus pentru acordarea titlului de Cetăţean de Onoare domnul Paul Eugen Banciu.
Domnul Paul Eugen Banciu s-a născut pe data de 30 noiembrie 1943, în Botoşani, judeţul Botoşani. Este prozator, eseist, scenarist, critic de artă cunoscut. A urmat şcoala generală la Alba-Iulia, apoi Liceul „Mihai Viteazul" din acelaşi oraş şi-l continuă la Hunedoara. A absolvit Facultatea de Arte Plastice a Universităţii din Timişoara (1964) şi Facultatea de Filozofie a Universităţii „Babeş-Bolyai" din Cluj-Napoca (1974). 
Domnul Paul Eugen Banciu a fost inspector la Inspectoratul pentru Cultură al regiunii Hunedoara (1964-1968), redactor, şef de secţie culturală, secretar general de redacţie al ziarului „Unirea" din Alba Iulia (1968-1972).
A fost redactor principal şi şef de secţie la revista „Orizont" din Timişoara timp de aproximativ trei decenii, Paul Eugen Banciu a contribuit la buna aşezare  a revistei între cele mai importante publicaţii culturale româneşti. 
Ca director a Bibliotecii Judeţene Timiş, Paul Eugen Banciu a modernizat biblioteca, fiind, în acelaşi timp, unul dintre specialiştii care au orientat bunul mers al bibliotecilor din Romania.
Paul Eugen Banciu este autorul unor romane importante privind viaţa banatului cât şi istoria contemporană a României. Sărbătorile, Zigguratul, Muflonul, sunt romane importante care au primit numeroase distincţii, ca şi Femeia din Ursa Mare, a cărui ecranizare s-a bucurat de un real succes. A scris numeroase volume de proză scurtă şi eseu – meditaţii importante a timpului nostru: O călătorie cu aero-planul peste muntele erodat, O picătură de cucută. În prima linie a scrisului românesc de azi, Paul Eugen Banciu a propus formule noi ale prozei, iniţiative eseistice care îl afirmă ca un scriitor modern.
Prin urmare, propunem acordarea titlului de Cetăţean de Onoare al municipiului Timişoara domnului Paul Eugen Banciu, pentru vasta sa activitate ce a condus la promovarea municipiului Timişoara.

